Рита Ришат ҡыҙы − Башҡортостан матбуғатында ике тиҫтә йылға яҡын хеҙмәт итеү осоронда үҙен талантлы журналист, оҫта ойоштороусы булараҡ танытҡан ижади эҙләнеүсән шәхес. Тәүҙә «Башҡортостан» радиоһында, һуңғы ун йылда телевидениела эшләгән осорҙа ул республика халҡын береһенән-береһе матур, йөкмәткеле тапшырыуҙары менән ҡыуандырҙы. Журналистың авторлыҡ эштәренә халыҡ мәнфәғәтен яҡлау, ҡыйыу идеялар күтәреү хас. Рита Өмөтбаева публицистика, интервью жанрында емешле ижад итә. Күңеленә ябай кешенең, ауыл эшсәндәренең хәстәре, проблемаһы яҡын. Оҙаҡ йылдар эфирҙа уңышлы барған «Айгөл иле» публицистик журналында автор республиканың төрлө төбәктәрендә йәшәүсе геройҙарҙың яҙмышын аса.